Walstad kan få tittelkamp – NRK Trøndelag – Lokale nyheter, TV og radio
Walstad kan få tittelkamp
Reidar Walstad i trening (Foto: Scanpix/Morten Rakke)
Trondheims-bokseren Reidar Walstad kan komme i posisjon til en storkamp mot slutten av året, selv om han ennå ikke har bokset ti kamper som profesjonell.
Publisert 09.01.2004, kl. 10.03
Tangstad satser knallhardt på Reidar Walstad
– Etter en lang amatørkarriere er Reidar Walstad en veldig skolert bokser. Han har vært tøft matchet både som proff og amatør, derfor kan det gå veldig fort å få ham i posisjon til noe stort, sier Steffen Tangstad til NTB.
– Det gjelder selvsagt å være litt tålmodig også når det gjelder Reidar, men han har utviklet seg veldig bra. Derfor har jeg visse planer med ham, og jeg tror ikke det nødvendigvis bør være for tidlig å tenke tittelkamp for ham mot slutten av årets, fortsetter Tangstad.
Bortsett fra Thomas Hansvoll, er det ingen av de andre norske bokserne han har i stallen som ligger så bra an som Reidar Walstad.
– Geir Inge Jørgensen har fortsatt en del å lære. Målet for ham nå er å gå noen 8-runders kamper, så får utviklingen avgjøre hva som skal skje videre, opplyser Tangstad.
– Når det gjelder Leif Olve Dolonen Larsen, er han et talent med enorm treningsiver, men han har langt fram. Vi kommer til å fortsette samarbeidet.